MT Il-Ġurnal Uffiċjali ta’ l-Unjoni Ewropea 302

REGOLAMENT TAL-KUMMISSJONI (KE) Nru 1370/2005

tat-22 ta' Awissu 2005

li jniedi reviżjoni tar-Regolamenti tal-Kunsill (KE) Nri 1975/2004 u 1976/2004 li testendi d-dazji definittivi ta’ l-anti-dumping u ta’ kontro-bilanċ fuq l-importazzjonijiet ta’ tertuqa tat-tereftalat tal-polietilene (PET) li joriġinaw, inter alia, fl-Indja, għall-importazzjoniiet ta’ dan il-prodott ikkonsenjat, inter alia, mill-Iżrael għall-għanijiet li tiġi ddeterminata l-possibilità li tingħata eżenzjoni minn dawk il-miżuri lil esportatur wieħed ta’ l-Iżrael, li tirrevoka d-dazju ta’ l-anti-dumping rigward importazzjonijiet minn għand dan l-esportatur u biex l-importazzjonijiet minn għand dan l-esportatur ikunu suġġetti għar-reġistrazzjoni

IL-KUMMISSJONI TAL-KOMUNITAJIET EWROPEJ,

Wara li kkunsidrat it-Trattat li jistabbilixxi l-Komunità Ewropea,

Wara li kkunsidrat ir-Regolament tal-Kunsill (KE) Nru 384/96 (1) tat-22 ta’ Diċembru 1995 dwar il-ħarsien kontra importazzjonijiet li qegħdin jiġu dumped minn pajjiżi li mhumiex membri tal-Komunità Ewropea (“ir-Regolament bażiku dwar l-anti-dumping”), u b’mod partikolari l-Artikoli 11(4) u 13(4) tiegħu, u r-Regolament tal-Kunsill (KE) Nru 2026/97 (2) tas-6 ta’ Ottubru 1997 dwar il-ħarsien kontra l-importazzjonijiet sussidjati minn pajjiżi li mhumiex membri tal-Komunità Ewropea (ir-Regolament bażiku dwar is-sussidju), u b'mod partikolari l-Artikoli 20 u 23 (3) tiegħu,

Wara li kkonsultat il-Kumitat Konsultattiv,

Billi:

A. MIŻURI EŻISTENTI

(1) Il-Kunsill, bir-Regolamenti (KE) Nru 1676/2001 (3) u Nru 2597/1999 (4) impona miżuri ta’ l-antidumping u kontra s-sussidju rispettivament fuq it-tertuqa tal-PET li toriġina, inter alia, fl-Indja (“il-miżuri oriġinali”). Permezz tar-Regolamenti 1975/2004 (5) u 1976/2004 (6), il-Kunsill estenda dawn il-miżuri għat-tertuqa tal-PET mill-Iżrael (“il-miżuri estiżi”) bl-eċċezzjoni ta’ importazzjonijiet minn kumpanija waħda msemmija speċifikament.

B. TALBA GĦAL REVIŻJONI

(2) Il-Kummissjoni rċeviet talba għal eżenzjoni skond l-Artikoli 11(4) u 13(4) tar-Regolament bażiku ta’ l-anti-dumping u l-Artikoli 20 u 23(3) tar-Regolament bażiku ta’ l-anti-dumping mill-miżuri ta’ l-anti-dumping u kontra s-sussidju estiżi għall-importazzjonijiet tat-tertuqa tal-PET mill-Iżrael. L-applikazzjoni tressqet minn Hanita Coatings Rural Cooperative Association Ltd (‘l-applikant’). L-applikant huwa produttur fl-Iżrael (‘il-pajjiż ikkonċernat’).

C. PRODOTT

(3) Il-prodott li qiegħed jiġi eżaminat huwa t-tertuqa tat-tereftalat tal-polietilene (PET) mill-Iżrael (‘il-prodott ikkonċernat’) normalment iddikjarat fil-kodiċi tan-NM ex 3920 62 19 u 3920 62 90.

D. RAĠUNIJIET GĦAR-REVIŻJONI

(4) L-applikant jallega li huwa ma esportax il-prodott ikkonċernat lill-Komunità taħt il-kodiċi NM ex 3920 62 19 jew ex 3920 62 90 matul il-perjodu ta’ investigazzjoni użat fl-investigazzjoni li wassal għall-miżuri estiżi, jiġifieri mill-1 ta' Jannar sal-31 ta' Diċembru 2003. L-applikant jallega wkoll li wara l-estensjoni tal-miżuri, il-kumpanija ġiet mgħarrfa li, għall-ewwel darba, uħud mill-prodotti esportati tagħha kienu qegħdin jiġu kklassifikati taħt 3920 62 19 ma’ l-importazzjoni tagħhom fil-Komunità u għalhekk kienu suġġetti għall-miżuri estiżi.

(5) Barra minn hekk, l-applikant jallega li m'għandux x’jaqsam mal-produtturi li jesportaw u li huma suġġetti għall-miżuri imposti fuq il-prodott ikkonċernat, u li ma evitax il-miżuri applikabbli għat-tertuqa tal-PET ta’ oriġini Indjana.

E. PROĊEDURA

(6) Produtturi Komunitarji li huwa magħruf li huma mħassba ġew mgħarrfa bl-applikazzjoni ta’ hawn fuq u ngħataw l-opportunità biex jikkummentaw. Ma waslu l-ebda kummenti.

(7) Wara li ġiet eżaminata l-evidenza disponibbli, il-Kummissjoni tikkonkludi li hemm biżżejjed evidenza li tiġġustifika t-tnedija ta’ investigazzjoni skond l-Artikoli 11(4) u 13 (4) tar-Regolament bażiku ta’ l-anti-dumping u l-Artikoli 20 u 23(3) tar-Regolament bażiku anti-sussidjarju għall-għanijiet li tiġi ddeterminata l-possibilità li l-applikant jingħata eżenzjoni mill-miżuri estiżi.

(a) Kwestjonarji

(8) Sabiex tikseb tagħrif li tqis bħala meħtieġ għall-investigazzjoni tagħha, il-Kummissjoni se tibgħat kwestjonarju lill-applikant.

(b) Ġbir ta' tagħrif u seduti ta' smigħ

(9) Il-partijiet kollha interessati huma b'dan mistiedna li jwasslu fehmiethom bil-miktub u li jissottomettu evidenza ta’ prova. Barra minn hekk, il-Kummissjoni tista' tisma' l-partijiet interessati, dejjem jekk jagħmlu talba bil-miktub li turi li hemm raġunijiet partikolari għalfejn għandhom jinstemgħu.

F. IR-REVOKA TAD-DAZJU FUQ L-ANTI-DUMPING FIS-SEĦĦ U R-REĠISTRAZZJONI TA’ IMPORTAZZJONIJIET

(10) Skond l-Artikolu 11(4) tar-Regolament bażiku ta’ l-anti-dumping, id-dazji fuq l-anti-dumping fis-seħħ għandhom jiġu rrevokati rigward l-importazzjonijiet ta’ dan il-prodott ikkonċernat li huma prodotti u mibjugħa għall-esportazzjoni lill-Komunità mill-applikant. Fl-istess ħin, importazzjonijiet bħal dawn għandhom ikunu suġġetti għar-reġistrazzjoni skond l-Artikolu 14(5) tar-Regolament bażiku ta’ l-anti-dumping, biex ikun żgurat li, jekk l-eżami jirriżulta f’sejba ta’ dawrien mal-liġi fir-rigward ta’ l-applikant, jistgħu jiġu imposti dazji b’lura mid-data tat-tnedija ta’ dan l-eżami. L-ammont tar-responsabilitajiet futuri possibbli ta’ l-applikant ma jistgħax ikun stmat f’dan l-istadju tal-proċedura.

G. LIMITI TA’ ŻMIEN

(11) Fl-interess ta' amministrazzjoni soda, għandhom jiġu ddikjarati l-limiti taż-żmien li fihom: — il-partijiet interessati jistgħu jagħmlu lilhom infushom magħrufa lilll-Kummissjoni, iressqu fehmiethom bil-miktub u jissottomettu t-tweġibiet għall-kwestjonarju msemmi fil-premessa 7(a) ta’ dan ir-Regolament jew jipprovdu kwalunkwe tagħrif ieħor li għandu jitqies waqt l-investigazzjoni, — il-partijiet interessati jistgħu jagħmlu talba bil-miktub biex jinstemgħu mill-Kummissjoni.

H. NUQQAS TA’ KOOPERAZZJONI

(12) F'każi fejn xi parti interessata tirrifjuta l-aċċess għat-tagħrif meħtieġ jew ma tipprovdiħx fil-limiti taż-żmien, jew tfixkel b'mod sinifikanti l-investigazzjoni, jistgħu jsiru sejbiet, fl-affermattiv jew fin-negattiv, skond l-Artikolu 18 tar-Regolament bażiku ta’ l-anti-dumping u l-Artikolu 28 tar-Regolament bażiku kontra s-sussidju, fuq il-bażi tal-fatti disponibbli.

(13) Fejn jinstab li xi parti interessata ressqet tagħrif falz jew qarrieq, it-tagħrif għandu jitwarrab u jistgħu jintużaw il-fatti disponibbli, skond l-Artikolu 18 tar-Regolament bażiku ta’ l-anti-dumping u l-Artikolu 28 tar-Regolament bażiku kontra s-sussidju, Jekk xi parti interessata ma tikkooperax jew tikkoopera parzjalment biss, u s-sejbiet ikunu għalhekk imsejsa fuq fatti disponibbli skond l-Artikolu 18 tar-Regolament bażiku ta’ l-anti-dumping u l-Artikolu 28 tar-Regolamenti bażiku kontra s-sussidji, ir-riżultat jista' jkun anqas favorevoli għal din il-parti milli kieku din kienet ikkooperat.

ADOTTAT DAN IR-REGOLAMENT

Artikolu 1

B’hekk qed jingħata bidu għal reviżjoni tar-Regolamenti tal-Kunsill (KE) Nri 1975/2004 u 1976/2004 skond l-Artikoli 11 (4) u 13 (4) tar-Regolament tal-Kunsill (KE) Nru 384/96 u l-Artikoli 20 u 23 (3) tar-Regolament tal-Kunsill (KE) Nru 2026/97 biex jiġi stabbilit jekk l-importazzjonijiet tat-tertuqa tat-terefalat tal-polietilene (PET) li jaqgħu taħt il-kodiċi tan-NM ex 3920 62 19 jew ex 3920 62 90 mibgħuta mill-Iżrael minn Hanita Coatings Rural Cooperative Association Ltd, Kibbutz Hanita, 22885, Israel (kodiċi TARIC addizzjonali A691) għandhomx ikunu suġġetti għad-dazji ta’ l-anti-dumping u ta’ kontro-bilanċ imposti mir-Regolamenti tal-Kunsill (KE) Nri 1975/2004 u 1976/2004.

Artikolu 2

Id-dazju ta' l-anti-dumping impost mir-Regolament tal-Kunsill (KE) Nru 1975/2004 huwa b’dan irrevokat fir-rigward ta’ l-importazzjonijiet identifikati fl-Artikolu 1 tar-Regolament attwali.

Artikolu 3

L-awtoritajiet tad-dwana huma b’dan ordnati, skond l-Artikolu 14 (5) tar-Regolament tal-Kunsill (KE) Nru 384/96, biex jieħdu l-passi meħtieġa biex jirreġistraw l-importazzjonijiet identifikati fl-Artikolu 1 ta’ dan ir-Regolament. Ir-reġistrazzjoni tiskadi disa’ xhur wara d-data tad-dħul fis-seħħ ta’ dan ir-Regolament.

Artikolu 4

1. Il-partijiet interessati, jekk ir-rappreżentanzi tagħhom għandhom jitqiesu waqt l-investigazzjoni, għandhom jagħmlu lilhom infushom magħrufa lill-Kummissjoni, jippreżentaw fehmiethom bil-miktub u jressqu t-tweġibiet tagħhom għall-kwestjonarju msemmi fi premessa 7 (a) ta’ dan ir-Regolament, jew kull tagħrif ieħor, sakemm ma jiġix speċifikat mod ieħor, fi żmien 40 jum tad-dħul fis-seħħ ta’ dan ir-Regolament. Qed tinġibed l-attenzjoni għall-fatt li l-eżerċizzju ta' ħafna mid-drittijiet proċedurali stipulati fir-Regolamenti tal-Kunsill (KE) Nru 384/96 u Nru 2026/97 jiddependi milli l-parti tagħmel lilha nnifisha magħrufa fil-perjodu msemmi qabel.

Il-partijiet interessati jistgħu wkoll japplikaw bil-miktub biex jinstemgħu mill-Kummissjoni fi żmien l-istess limitu ta' 40 jum.

2. Is-sottomissjonijiet u t-talbiet kollha magħmula mill-partijiet interessati għandhom isiru bil-miktub (mhux fil-format elettroniku, sakemm ma jiġix speċifikat mod ieħor) u għandhom jindikaw l-isem, l-indirizz, l-indirizz elettroniku, it-telefon u l-fax, u/jew in-numri tat-telex tal-parti interessata. Is-sottomissjonijiet kollha bil-miktub, inkluż it-tagħrif mitlub f'dan ir-Regolament, it-tweġibiet għall-kwestjonarju u l-korrispondenza ppreżentata mill-partijiet interessati fuq bażi kunfidenzjali għandu jkollhom fuqhom it-tikketta “Limitat” (7) u, skond l-Artikolu 19(2) tar-Regolament tal-Kunsill (KE) Nru 384/96 u l-Artikolu 29(2) tar-Regolament tal-Kunsill (KE) Nru 2026/97, għandhom ikunu akkumpanjati minn verżjoni mhux kunfidenzjali, li jkollha t-tikketta “GĦALL-ISPEZZJONI MILL-PARTIJIET INTERESSATI”.

Kull tagħrif li għandu x’jaqsam mal-kwistjoni u/jew kwalunkwe talba għall-seduta għandha tintbagħat f’dan l-indirizz li ġej:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05.

Artikolu 5

Dan ir-Regolament għandu jidħol fis-seħħ fil-jum ta' wara l-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, nhar it-22 ta' Awissu 2005. Għall-Kummissjoni Peter MANDELSON Membru tal-Kummissjoni

(1) ĠU L 56, 6.3.1996, p. 1, ir-Regolament kif emendat l-aħħar mir-Regolament tal-Kunsill (KE) Nru 461/2004 (ĠU L 77, 13.3.2004, p. 12).

(2) ĠU L 288, 21.10.1997, p. 1, ir-Regolament kif emendat l-aħħar mir-Regolament tal-Kunsill (KE) Nru 461/2004.

(3) ĠU L 227, 23.8.2001, p. 1.

(4) ĠU L 316, 10.12.1999, p. 1.

(5) ĠU L 342, 15.11.2004, p. 1.

(6) ĠU L 342, 15.11.2004, p. 8.

(7) Dan ifisser li d-dokument huwa għall-użu intern biss. Huwa protett skond l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43). Huwa dokument kunfidenzjali skond l-Artikolu 19 tar-Regolament tal-Kunsill (KE) Nru 384/96 (ĠU L 56, 6.3.1996 p. 1), l-Artikolu 6 tal-Ftehim tad-WTO dwar l-Implimentazzjoni ta’ l-Artikolu VI tal-GATT 1994 (il-Ftehim ta’ l-Anti-dumping), l-Artikolu 29 tar-Regolament tal-Kunsill Nru 2026/97 (ĠU L 288, 21.10.1997, p. 1) u l-Artikolu 12 tal-Ftehim tad-WTO dwar i-Sussidji u l-Miżuri ta’ Kontro-bilanċ.